Vrou in hof ná kinderontvoering(Foto ter illustrasie: Unsplash) ŉ Vrou verskyn na verwagting Woensdag in die Brits-landdroshof nadat sy vroeër vir die ontvoering van ŉ ses weke oue baba aangekeer is. Klein Ofentse Kutumela is verlede maand ontvoer toe sy ma, Suzan Kutumela (19), die seuntjie by ŉ onbekende vrou buite ŉ winkel gelaat het om te gaan kos koop. Die vrou het ook ŉ baba by haar gehad. Met Kutumela se terugkeer uit die winkel was al drie egter skoonveld. Maria Nkabinde, polisiewoordvoerder in Noordwes, het gesê die verdagte is Dinsdagmiddag in hegtenis geneem nadat die seuntjie se pa ŉ anonieme oproep ontvang het oor waar die baba hom bevind. Hy het dadelik die polisie in kennis gestel en dié het gister op ŉ huis in Siyahlala, in Oukasie buite Brits, toegeslaan. Nkabinde het gesê die polisie het die baba by die huis gevind. Hy was ongedeerd en is aan sy ouers terugbesorg. Die polisie het die gemeenskap bedank vir die inligting wat tot Ofentse se suksesvolle opsporing gelei het en het weereens die waarde van samewerking tussen inwoners en die polisie benadruk om misdaad te stuit. Die 53-jarige verdagte word van ontvoering aangekla.